**KNJIŽNIČNO INFORMACIJSKA PISMENOST-KIP**

 U današnje informacijsko doba obrazovna uloga se bitno udaljila od one tradicionalne. Svakodnevno smo preplavljen informacijama na različitim medijima, ne samo odrasli, nego i djeca. Sadržaji koji su nam dostupni (tisak, televizija, internet) mogu biti kvalitetni i korisni, ali isto tako i netočni i štetni. Stoga moramo naučiti prepoznati vjerodostojne sadržaje koji nam mogu koristiti.

Danas je naglasak na informacijskoj pismenosti pojedinca. Informacijska pismenost je skup vještina u postupanju s informacijama.

 Učenici se osposobljavaju za samostalno pronalaženje informacija, njihovo vrednovanje, upotrebu i predstavljanje. Zato je važna uloga školske knjižnice u poučavanju učenika samostalnom pronalaženju, vrednovanju, uporabi i prezentiranju pronađenih informacija. I nakon završetka školovanja od učenika (i svih nas) se danas očekuje da nastave napredovati i proširivati svoje znanje. Informacije su nam potrebne više nego ikad prije, ne samo u osnovnom, srednjem i fakultetskom obrazovanju, potrebne su nam cijeli život (za posao, razonodu, komuniciranje, snalaženje u različitim ustanovama). Osnovnoškolsko obrazovanje predstavlja polazište u učenju informacijske pismenosti koja će kasnije postati ključ za cjeloživotno učenje.

 Informacijski pismena osoba sposobna je samostalno pronaći različite vrste informacija iz različitih izvora, vrednovati te informacije te ih pravilno koristiti.

Samo informacijski pismena osoba može biti uspješna u dinamičnom informacijskom društvu današnjice.

**1. razred**

**Tema: Knjižnica – mjesto poticanja čitalačke i informacijske pismenosti**
Ključni pojmovi: školska knjižnica, školski knjižničar, slikovnica, knjiga
Obrazovna postignuća: upoznati knjižnični prostor i školskoga knjižničara, izvore znanja i čemu oni služe; naučiti posuđivati, čuvati i vraćati knjige na vrijeme; razvijati sposobnost promatranja, zapažanja i slobodnog iznošenja vlastitog mišljenja; razlikovati knjižnicu od knjižare

**2. razred**

**1. Tema : Dječji časopisi**
Ključni pojmovi : poučno-zabavni list, mjesečnik, naslovnica, rubrika
Obrazovna postignuća : prepoznati i imenovati dječje časopise; razlikovati dječji tisak od dnevnog tiska i časopisa; prepoznati rubriku i odrediti poučava li nas ili zabavlja; razlikovati časopise prema vremenu izlaženja; čitati dječje časopise

**2. Tema : Jednostavni književni oblici**
Ključni pojmovi : kratka priča, bajka
Obrazovna postignuća: ponoviti naučena znanja o knjižnici iz prvog razreda te naučiti samostalno se orijentirati u knjižnici i pronaći željenu knjigu; naučiti kako je knjiga opremljena (hrbat, korice, knjižni blok); osnovna komunikacija s književnoumjetničkim tekstovima na razini prepoznavanja; doživjeti knjigu kao motivacijsko sredstvo za različite aktivnosti pričanjem priča i bajki u knjižnici; naučiti aktivno slušati; usvojiti nove riječi te tako bogatiti rječnik

**3. razred**

**1. Tema: Put od autora do čitatelja**
Ključni pojmovi: knjiga, autor, ilustrator, prevoditelj
Obrazovna postignuća: imenovati osobe koje su važne za nastanak knjige; prepoznati dijelove knjige (naslovna stranica, sadržaj, bilješka o piscu, izdanje, nakladnik); znati pronaći podatke u knjizi; samostalno čitati književnoumjetničke tekstove

**2. Tema: Mjesna (gradska/narodna) knjižnica**
Ključni pojmovi: mjesna knjižnica
Obrazovna postignuća: posjetom knjižnici izvan škole razlikovati odjele mjesne knjižnice; poznavati aktivnosti knjižnice s ciljem poticanja čitanja i uporabe knjižnice u učenju i kreativnom korištenju slobodnog vremena

**4. razred**

**1. Tema: Referentna zbirka - priručnici**
Ključni pojmovi: enciklopedija, leksikon, rječnik, pravopis, atlas
Obrazovna postignuća: poznavati referentnu zbirku i načine njezine uporabe u svrhu proširivanja znanja; prepoznati referentnu zbirku na različitim medijima; znati pronaći, izabrati te primijeniti informaciju

**2. Tema: Književno-komunikacijsko-informacijska kultura**
Ključni pojmovi: književnoumjetnička djela, znanstveno-popularna i stručna literatura, čitalačka kultura
Obrazovna postignuća: razlikovati književni tekst od znanstveno-popularnog i stručnog; osjećati ljepotu književne riječi i spoznati njezinu vrijednost u životu čovjeka; služiti se znanstveno-popularnim tekstom

Područje rada: 5. – 8. razreda

**5. razred**

**1. Tema : Časopisi – izvori novih informacija**
Ključni pojmovi : znanost, struka, sažetak
Obrazovna postignuća: uočiti područja ljudskoga znanja; prepoznati i imenovati znanosti, zapaziti njihovo grananje; čitati tekst iz časopisa s razumijevanjem i znati ga prepričati

**2. Tema: Organizacija i poslovanje školske knjižnice**
Ključni pojmovi: signatura, autorski i naslovni katalog
Obrazovna postignuća: učenik zna pronaći knjigu na polici uz pomoć signature; zna objasniti kataložni opis i pronaći knjigu u knjižnici uz pomoć knjižničnoga kataloga; za svoj upit zna se obratiti i gradskoj/narodnoj knjižnici

**6. razred**

**1. Tema: Samostalno pronalaženje informacija**
Ključni pojmovi: uvod u UDK , popularno-znanstvena i stručna literatura
Obrazovna postignuća: razumjeti sustav Univerzalne decimalne klasifikacije kojom se klasificiraju znanstveno-popularna i stručna djela i prema njoj znati pronaći knjigu u bilo kojoj knjižnici; služiti se katalozima i bibliografijama pri pronalaženju informacija za potrebe problemsko-istraživačke i projektne nastave

**2. Tema: Predmetnica – put do informacije**
Ključni pojmovi: katalog, predmetnica, zbirke u knjižnici
Obrazovna postignuća: samostalno rabiti predmetnicu, izabrati tehnike rada, načine pretraživanja i izvore informacija za rješavanje problemsko-istraživačkih zadaća

**7. razred**

**1. Tema : Časopisi na različitim medijima**
Ključni pojmovi : tiskani i elektronički časopis, autorstvo, citat
Obrazovna postignuća: izabrati i uporabiti podatke iz različitih časopisa pri oblikovanju informacija; znati citirati, pronaći citat i uporabiti ga; usvojiti citiranje literature pri izradi referata ili zadaća istraživačkog tipa; razumjeti važnost i svrhu pravilnog citiranja literature u tijeku pisanja samostalnog rada; usvojiti pojam autorstva (poštivati intelektualno vlasništvo u uporabi i kreiranju informacija)

**2. Tema: On-line katalozi**
Ključni pojmovi: e-katalog ili on-line katalog
Obrazovna postignuća: pretraživati fondove knjižnica putem e-kataloga; znati pronaći odgovor na pitanje ima li određena knjižnica neku jedinicu knjižnične građe, koliko ih ima i koji im je trenutačni status; samostalno uočiti koje knjige nekog autora ima knjižnica; pretraživati pomoću UDK oznake i pomoću predmetnice; prepoznati školsku knjižnicu kao dio globalne informacijske mreže te vrijednost kvalitetne informacije u svakodnevnom životu

**8. razred**

**1. Tema: Sustav i uloga pojedinih vrsta knjižnica**
Ključni pojmovi: Nacionalna i sveučilišna knjižnica, narodna, specijalna i školska knjižnica; on-line katalog i on-line informacija
Obrazovna postignuća: razumjeti sustav i poslovanje pojedinih vrsta knjižnica u RH i u svijetu; znati samostalno pretraživati fondove knjižnica e-katalogom radi pronalaženja jedinica knjižne građe ili izvora informacija za samostalnu izradu učeničkog rada

**2. Tema: Uporaba stečenih znanja**
Ključni pojmovi: znanje, informacija, cjeloživotno učenje
Obrazovna postignuća: usustaviti stečeno znanje u međupredmetnom povezivanju knjižnično-informacijskih znanja s drugim predmetima; čitati s razumijevanjem i prepričavati vlastitim riječima; raditi bilješke i pisati sažetak; primijeniti stečena znanja i vještine u svrhu cjeloživotnog učenja